Vakatautauvata ni tagane vutuniyau kei Lasarusa (19-31)
16 E kaya tale vei ratou nona tisaipeli: “E beitaki e dua na dauniyau* ni vakasabusabutaka na iyau ni nona turaga vutuniyau.2 E kacivi koya na nona turaga qai kaya vua, ‘E sega ni vinaka na itukutuku au rogoca me baleti iko. Vakasuka mai na nomu itavi vakadauniyau, ni o sa sega ni qarava rawa.’3 Mani vosavosaiyalona na dauniyau, ‘Cava meu cakava ni sa na kauta laivi na turaga na noqu itutu vakadauniyau? Au sega ni rawa ni kelikeli niu malumalumu, au madua tale ga na kerekere.4 Au sa qai kila na ka meu cakava, mera kauti au kina i nodra vale na lewenivanua niu sa na vakacegui mai na noqu itutu vakadauniyau.’5 Sa qai kacivi ira yadua na dinau tu vua na nona turaga. E kaya vua na kena imatai, ‘Vica o dinautaka vua na noqu turaga?’6 E sauma, ‘E duanadrau na paca* waiwai olive.’ Mani kaya vua, ‘Taura tale yani nomu ivola ni veidinadinati, dabe, vola vakatotolo me 50 ga.’7 E kaya vua e dua tale, ‘O iko, e vica o dinautaka?’ E sauma, ‘E duanadrau na ivakarau* witi.’ Mani kaya vua, ‘Taura tale yani nomu ivola ni veidinadinati, dabe, vola vakatotolo me 80 ga.’8 E sega ni cakacaka vakadodonu na dauniyau, ia e vakacaucautaki koya nona turaga ena nona qaseqase,* nira qaseqase cake vei ira na luve ni rarama+ na gone ni vuravura qo* ena veika e baleti ira.9 “Au kaya tale vei kemudou: Dou vakayagataka na iyau tawadodonu me so kina nomudou itokani,+ ni gauna ena tawayaga kina na iyau, era na ciqomi kemudou ina itikotiko e tudei.+10 O koya e dina ena ka lailai ena dina tale ga ena ka levu, o koya e sega ni dina ena ka lailai, ena sega ni dina tale ga ena ka levu.11 Ke dou sega gona ni dina ena iyau tawadodonu, dou na qai nuitaki vakacava mo dou dina ena iyau e dodonu?12 Ke dou sega tale ga ni dina ena nona iyau e dua tale, o cei ena solia vei kemudou na ka me nomudou?+13 E sega ni dua na dauveiqaravi e qarava rawa e rua na turaga, ni na cata e dua ena lomana e dua, se kabita e dua ena beci koya adua. Dou na sega ni qarava rawa na Kalou kei na iYau.”+14 Era vakarogoca tu na Farisi era matamatailavo na ka kece ya, dua na ka nodra sevaki koya.+15 Mani kaya vei ira o Jisu: “O kemuni qo oni vakadonui kemuni ga ena mata ni tamata,+ ia e kila vinaka na Kalou na lomamuni.+ Ni ka e vakabibitaka na tamata e vakasisila ena mata ni Kalou.+16 “E mai yala ena gauna i Joni na Lawa kei na ka era vola na Parofita. Me tekivu tale ga mai na gauna ya, e sa vunautaki na itukutuku vinaka ni Matanitu ni Kalou, era saga tale ga na matatamata kece mera lewena.+17 E rawarawa cake me takali o lomalagi kei vuravura, e dredre me na sega ni vakayacori+ e dua mada ga na tiki ni Lawa.18 “Na tagane e sereka na watina qai vakawati tale e sa veibutakoci, na tagane tale ga e vakawatitaka na yalewa sa sere mai, e veibutakoci.+19 “E dua na tagane vutuniyau e dau vakaisulu ena isulu lokaloka kei na lineni, e marautaka ena veisiga nona bula vutuniyau.20 E dua na daukerekere, na yacana o Lasarusa, e dau mai toka ena nona matamata. E robota na yagona na vidikoso.21 E dau via kania na tikitiki ni kakana e lutu mai nona teveli na tagane vutuniyau. Era dau mai dramica nona vidikoso na koli.22 Sa qai mate na daukerekere ra kauti koya sara na agilosi me lai dabe ena yasa i Eparama.*“E mate tale ga na tagane vutuniyau, lai bulu sara.23 Ni sa tu ena iBulubulu* sa qai tacake ena nona vakararawataki tu, e raici Eparama vakayawa, kei Lasarusa ni dabe toka e yasana.*24 Mani kacivaka yani, ‘Tamaqu Eparama, lomani au mai, talai Lasarusa mada me tonia na mua ni nona iqaqalo ena wai me mai vakabatabatataka na yamequ ni sa tarai au vakabibi na katakata ni buka.’25 Ia e kaya o Eparama, ‘Luvequ, nanuma na ka vinaka kece o sotava ena nomu bula, ia a sotava o Lasarusa na veika ca. Qo e sa mai vakacegu o koya, o iko o sa rarawa.26 Kena ikuri e sa mai wasei keda tu qo e dua na qakilo vakaitamera, e sega ni rawa vei ira eke mera dewa yani vei kemuni, e sega ni dua tale ga e rawa ni dewa mai vei keimami.’27 E qai kaya, ‘Ke sa va qori tamaqu, au kerea mo talai koya ina vale nei noqu qase,28 ni le lima na taciqu, me lai vakamacala sara vakavinaka vei ratou me ratou kua kina ni mai tini ena vanua ni veivakararawataki au sa mai tu kina qo.’29 E sauma o Eparama, ‘Sa tu vei ratou o Mosese kei ira na Parofita, me ratou lai vakarorogo ga vei ira.’+30 E qai kaya, ‘Sega tamaqu Eparama, ke dua vei ira na mate e lako vei ratou, eratou na veivutuni.’31 E kaya o Eparama, ‘Ke ratou sega mada ga ni rogoci Mosese+ kei ira na Parofita, eratou na sega tale ga ni kauai ke dua e vakaturi mai na mate.’”
fij_Latn fij_Latn